Help! Ek dink ek is te besig – ek wil weer in beheer wees - Solidariteit GildesSolidariteit Gildes Help! Ek dink ek is te besig – ek wil weer in beheer wees - Solidariteit Gildes
Tuis / Kantoorpraktisyns Artikels / Help! Ek dink ek is te besig – ek wil weer in beheer wees
Die afgelope jaar het die meeste van ons meer tyd by die huis deurgebring as ooit tevore. Dit wil amper lyk of ons heelwat meer vrye tyd het as waaraan ons gewoond was, veral wanneer 'n mens in ag neem dat ons nie tyd in die verkeer moes deurbring, van vergadering na vergadering moes gaan nie en ook vanweë die feit dat ons sosiale lewens opsygeskuif was en ons die meeste van ons naweke in die tuin of voor die verwarmer deurgebring het. Stokperdjies het ook amper iets van die verlede geword en ons moes heeltemal herbesin oor waarmee ons onsself in ons vrye tyd besig hou.
Wat werk betref, voel die meeste mense egter dat hulle besiger is as ooit tevore. Dit is egter nie net die werk wat meer geword het nie. Mense se stresvlakke het ook die hoogte ingeskiet.
Met al die eise wat jou werk en persoonlike lewe aan jou stel, is dit normaal om te voel dat jy in soveel rigtings getrek word en dat jy nie weet waar om te vat en waar om te los nie. Selfs met digitale gereedskap wat sekere dele van ons werk kan outomatiseer, lyk dit nie of daar genoeg ure in ons dag is nie. Dit laat ons vrae oor onsself vra: Is ons regtig so sleg om ons tyd te bestuur, of is die werkskultuur en die verwagting wat werkgewers op werknemers plaas dalk die sondebok? In hierdie vreemde tye sal die antwoord waarskynlik van persoon tot persoon verskil, maar wat wel belangrik is, is dat jy weer beheer oor jou lewe kry sodat jy jou take met ywer kan aanpak.
Hoe kry ek dit reg om weer in beheer van my werk te wees?
Dit is maklik om die groter prentjie mis te kyk wanneer jy oorweldig raak deur die omstandighede en die onsekerheid wat tans die wêreld oorheers. Dit is belangrik om nie beheer te verloor nie omdat ons dan reaktief begin werk. Dit veroorsaak ook dat ons die geleentheid vir besinning verloor en ons nie meer ons vordering raaksien nie.
Gaan sit 'n slag stil en dink weer aan die rigting wat jy tans inslaan. Is dit deel van die groter prentjie of het jy tred verloor daarmee? Wat wil jy bereik met dit waarmee jy besig is? Herbesin waar dit nodig is en slaan weer die regte rigting in.
Prioritiseer werk wat werklik belangrik is
Wanneer ons werklik besig voel, neig baie van ons om al die oppervlakkige take aan te pak soos om elke e-pos gou te beantwoord en ons tyd aan werk te spandeer wat nie werklik 'n prioriteit is nie. Ons spandeer onnodige tyd aan die dinge en verloor fokus op produktiewe werk, of werk wat wel belangrik is.
Dit is ook meer bevredigend om met werk besig te wees wat betekenisvol is omdat dit gewoonlik gepaardgaan met 'n gevoel van vervulling of prestasie. Ons voel nie altyd dat ons eintlik iets met die dag bereik het nie, al het ons die dag in paniek deurgebring om dinge gedoen te kry. Dit laat 'n mens nog besiger voel, want ons glo dat ons nog nie 'n duik in al die werk gemaak het nie. As ons eerder werk prioritiseer en take met 'n laer waarde daaromheen beplan, kan ons verseker dat ons aan die einde van elke dag iets van waarde sal bereik.
Produktiwiteit gedryf deur prestasie
Ons leef en werk in 'n wêreld waar alles vinnig gebeur. Om te erken dat jy besig is, het amper 'n statussimbool geword wat gebruik kan word om te beïndruk. Ons gebruik dit om mense te beïnvloed, want om besig te wees beteken dat ons belangrik is. Ons gebruik dit teenoor ons kollegas en bestuurders om te bewys dat ons hardwerkend is. Ons gebruik dit ook teenoor onsself om ons gevoel van waarde en eiewaarde te verhoog, of om sommer net belangrik te voel.
Hierdie tipe prestasiegedrewe produktiwiteit kan egter aansteeklik wees. Wanneer ons hoor hoe besig ander mense is, voel ons dat ons net so besig moet wees. Hoe meer ons ander mense vertel dat ons besig is, hoe meer oortuig ons onsself daarvan, al is dit nie noodwendig altyd die geval nie. Ons moet egter nie net besig wees nie. Ons moet ook kan weet, en erken dat ons hou van dít waarmee ons onsself so besig hou. Wil jy slegs besig wees, of wil jy produktief werk aan iets waarvan jy hou?
Om 'ja' te sê vir alles en alle werk
Dalk is jy een van daardie mense wat ja sê vir elke taak wat na jou kant toe kom, of jy is een wat net eenvoudig nooit nee kan sê vir nóg werk nie, al weet jy dat jy nie noodwendig die kapasiteit daarvoor het nie. Dit kan soms regtig moeilik wees om nee te sê en die kwessie ontstaan altyd dat wanneer jy nee sou sê dit lyk of jy nie behulpsaam is nie of vyandig is.
Ons word ook reeds van kleins af geleer dat dit goed is om altyd nuwe geleenthede aan te gryp. Wanneer jou bestuurder jou dus vra om 'n taak te voltooi, sien jy dit dadelik as 'n geleentheid om die bestuur te beïndruk en dit maak dit nóg moeiliker om nee te sê. Dit kan veral in die moeilike tye waarin ons tans leef oorweldigend wees om soveel ekstra las op jouself te laai. Om te verhoed dat jy nie té veel uitdagings aanpak of selfs uitbrand nie, is dit wys om nee te sê as jy weet dat jy nie die kapasiteit het om daarby uit te kom nie.
Stel grense tussen jou werk en jou persoonlike lewe
Ons raak soms so besig met werk dat ons vergeet dat daar ook ander mense in ons lewe is wat eise aan ons stel. As jy getroud is, het jy 'n lewensmaat wat ook jou tyd en aandag verg. Dit geld ook as jy kinders het. Dit is veral moeilik om tussen werk en 'n mens se persoonlike lewe te onderskei as jy van die huis af werk. Jy klim nie aan die einde van die dag in jou motor en los jou rekenaar by die werk nie. Jou werk en huis is dieselfde plek en dit is te maklik om nauurs aandag aan jou werk te gee.
Dit is belangrik om grense te stel. Nes jy teen die einde van die dag in jou motor sou klim, moet jy die gewoonte aankweek om jou rekenaar af te skakel en die vertrek te verlaat. Sluit die deur tot môreoggend en vergeet van werk. Jou gade en kinders verdien ook jou aandag en tyd.
Dit is jou eie verantwoordelikheid om beheer te neem oor jou lewe. Niemand anders kan of gaan dit vir jou doen nie. Sorg vir balans en wanneer dinge té besig raak, is dit tyd om die regte vrae aan jouself te stel.